Haakon Bruun-Hanssen blir Norges nye forsvarssjef
Bruun-Hanssen ble presentert under en pressekonferanse i Forsvarsdepartementet, fredag formiddag. - Han har en meget allsidig bakgrunn og en lang karriere. Han har alle egenskapene som trengs for å lede, sier forsvarsminister Anne-Grete Strøm-Erichsen (Ap). Bruun-Hanssen har vært i Forsvaret siden 1980. Han har blant annet vært skipssjef på to forskjellige U-båter, stabssjef i Sjøforsvarsstaben og generalinspektør. Viseadmiralen omtales som lite kontroversiell og en trygg kandidat. - Det skal jeg overlate til andre å vurdere, sier han selv under pressekonferansen. De siste årene har Bruun-Hanssen vært leder for Forsvarets operative hovedkvarter (FOH). - Dette er rett mann på rett plass, sier avtroppende sjef, general Harald Sunde. - Det er spesielt gledelig at vi nå får en sjef med bakgrunn fra Sjøforsvaret. Det var i mars at nåværende Forsvarssjef Harald Sunde varslet sin avgang. Han har vært landets øverste general siden 2009. - Det er ingen ugler i mosen. Forsvarssjefen har hatt en lang og god dialog med forsvarsminister Anne-Grete Strøm-Erichsen (Ap) om dette, og de er enige om prosessen videre, sa informasjonsrådgiver Marita Hundershagen i Forsvarsdepartementet. Sunde ville nådd aldersgrensen på fylte 60 år i mars 2014. Det siste året har vært svært turbulent for Forsvaret Bruun-Hanssen nå skal overta. Beskyldninger om usannheter, trusler og maktkamp har rotet til prosessen rundt det fagmilitære rådets anbefaling for spesialstyrkene, samtidig som det har kommer frem at flere norske journalister er kartlagt av E-bataljonen. Debatten har også rast rundt tolkene som har bistått norske styrker i Afghanistan. Mange mener de blir brukt og etterpå sviktet. Sunde og etterfølgeren vil ha en overlapping i noen måneder, før Sunde går av ved nyttår.
Den nye forsvarssjefen har bakgrunn fra Sjøforsvaret, og har brukt størsteparten av karrieren sin som undervannskriger.